Na osnovu člana 38 stav 1 tačka 2 i člana 140 Zakona o lokalnoj samoupravi ("Službeni list Crne Gore" broj 02/18,34/19 i 38/20), člana 165 stav 4 Zakona o radu (“Sl.list Crne Gore” broj 74/19, 08/21, 59/21 i 68/21) i člana 43 stav 1 tačka 2 Statuta Opštine Bar ( “Službeni list Crne Gore-opštinski propisi” broj 37/18) Skupština opštine Bar, na sjednici održanoj 25.11.2021. godine, donijela je

ODLUKA

o visini otpremnine u slučaju sporazumnog prestanka radnog odnosa lokalnim službenicima i namještenicima u Opštini Bar

Član 1

Ovom Odlukom uređuje se postupak za ostvarivanje prava na otpremninu i utvrđuje visina otpremnine lokalnim službenicima i namještenicima zaposlenim na neodređeno vrijeme u organima i službama lokalne uprave Opštine Bar (u daljem tekstu: zaposleni), kojima radni odnos prestaje na osnovu pisanog sporazuma, u skladu sa zakonom.

Član 2

Izrazi koji se u ovoj Odluci koriste za fizička lica u muškom rodu, podrazumijevaju iste izraze u ženskom rodu.

Član 3

Postupak za ostvarivanje prava na otpremninu, pokreće se upućivanjem javnog poziva od strane predsjednika Opštine.

Javni poziv iz stava 1 ovog člana otvoren je 20 dana od dana objavljivanja na oglasnoj tabli i internet stranici Opštine Bar.

Na javni poziv se mogu prijaviti zaposleni na neodređeno vrijeme u trenutku objavljivanja javnog poziva.

Član 4

Zaposleni, zahtjev za sporazumni raskid radnog odnosa po javnom pozivu podnose starješini organa, odnosno službe lokalne uprave.

Po zahtjevu zaposlenog za sporazumni prestanak radnog odnosa odlučuje starješina organa u roku od 5 dana od dana podnošenja zahtjeva.

Sporazum o prestanku radnog odnosa uz isplatu otpremnine zaključuju starješina organa i zaposleni.

Zaposlenom prestaje radni odnos danom isplate otpremnine.

Član 5

Zaposlenom, kojem radni odnos prestaje na osnovu pisanog sporazuma, isplatit će se otpremnina u visini od 15.000,00 eura, u neto iznosu.

Zaposlenom, koji u roku od godinu dana od dana objavljivanja javnog poziva navršava 67 godina života i najmanje 15 godina staža osiguranja, isplatit će se otpremnina u visini od 3.000,00 eura u neto iznosu.

Član 6

Zaposleni, kojem je radni odnos prestao na osnovu pisanog sporazuma u smislu člana 5 ove Odluke, ne može zasnovati radni odnos u javnom sektoru u periodu od 5 godina, od dana isplate otpremnine.

Ograničenje iz stava 1 ovog člana ne odnosi se na zaposlenog koji vrati cjelokupni iznos isplaćene otpremnine.

Član 7

Radno mjesto zaposlenog kojem je prestao radni odnos na osnovu pisanog sporazuma ne može biti popunjeno putem javnog oglasa.

Član 8

Ova Odluka stupa na snagu osmog dana od dana objavljivanja u "Službenom listu Crne Gore - Opštinski propisi".

Broj: 030-016/21-486

Bar, 25.11.2021. godine

**Skupština opštine Bar**

**Predsjednica,**

**Milena Božović s.r.**